દાખલા તો કેટલા આપવાના ? કોણ જાણતું નથી કે પોતાનું બાળક અંગ્રેજીમાં ફટાફટ કવિતા ગાઈ સંભળાવે છે, ત્યારે મમ્મી-પપ્પાનાં અંતર હેલે ચઢે છે ! હવે કામવાળાં ઘરધણીને ‘અંકલ-આન્ટી’ સંબોધન કરી પોતાનાં બાળકો માટે પણ અંગ્રેજી માધ્યમની શાળા શોધી રહ્યાં છે ! સાહિત્ય-સિનેમા-નાટક જેવાં ક્ષેત્રો પણ હવે તો અંગ્રેજી શબ્દો વગર અધૂરા લાગવા માંડ્યા છે ! વિનોબા કહેતા કે આપણે ફટા બોલી નાખીએ છીએ કે – મારા ફાધરનું નેઈમ ફલાણું ફલાણું છે ! પરંતુ કોઈ વિદેશીને એમ કહેતા સાંભળતા નથી કે – માય બાપાઝ નામ ઈઝ – ફલાણા ફલાણા ! એટલું જ નહીં હવે તો ક્રિયાપદોમાં ભાષાસંકરતા પ્રગટ થવા માંડી છે – ‘વ્હાય આર યુ ગભરી ફાઈંગ ?’